

**ข้อบังคับมหาวิทยาลัยธรรมศาสตร์**

**ว่าด้วยการจัดการศึกษาแบบออนไลน์ พ.ศ. ๒๕๖๓**

\_\_\_\_\_\_\_\_\_\_\_\_\_\_\_\_\_\_\_\_\_\_

 โดยที่เป็นการสมควรให้มีการจัดการศึกษาในระบบการศึกษาแบบออนไลน์ เพื่อให้ความรู้
สร้างเสริมประสบการณ์ พัฒนาทักษะ แก่ผู้ที่สนใจ โดยอาจร่วมจัดการศึกษาร่วมกับสถาบันอุดมศึกษา
ทั้งที่เป็นของรัฐและเอกชน ส่วนราชการ หรือหน่วยงานอื่นของรัฐ และร่วมลงทุนกับเอกชนเพื่อจัดการศึกษา อันจะเป็นประโยชน์ต่อมหาวิทยาลัยและประเทศชาติ

 อาศัยอำนาจตามความในมาตรา ๒๓ (๒) แห่งพระราชบัญญัติมหาวิทยาลัยธรรมศาสตร์
พ.ศ.๒๕๕๘ สภามหาวิทยาลัยธรรมศาสตร์ได้มีมติในการประชุมครั้งที่ ๗/๒๕๖๓ เมื่อวันที่ ๒๐ กรกฎาคม
พ.ศ. ๒๕๖๓ เห็นชอบให้ออกข้อบังคับไว้ดังนี้

 **ข้อ ๑** ข้อบังคับนี้เรียกว่า “ข้อบังคับมหาวิทยาลัยธรรมศาสตร์ว่าด้วยการจัดการศึกษา
แบบออนไลน์ พ.ศ. ๒๕๖๓”

 **ข้อ ๒** ข้อบังคับนี้ให้ใช้บังคับตั้งแต่วันถัดจากวันประกาศเป็นต้นไป

 **ข้อ ๓** ในข้อบังคับนี้

 “อธิการบดี” หมายความว่า อธิการบดีมหาวิทยาลัยธรรมศาสตร์

 “สภามหาวิทยาลัย” หมายความว่า สภามหาวิทยาลัยธรรมศาสตร์

 “คณะ” หมายความรวมถึง วิทยาลัย สถาบัน หรือส่วนงานที่เรียกชื่ออย่างอื่น
ของมหาวิทยาลัยที่จัดการศึกษา

 “คณบดี” หมายความรวมถึง ผู้อำนวยกาสถาบันหรือหัวหน้าส่วนงานที่เรียกชื่ออย่างอื่น
ของมหาวิทยาลัยที่จัดการศึกษา

 “คณะกรรมการประจำคณะ” หมายความรวมถึง คณะกรรมการประจำวิทยาลัย สถาบัน
หรือส่วนงานที่เรียกชื่ออย่างอื่นของมหาวิทยาลัยที่จัดการศึกษา

 “การจัดการศึกษา” หมายความว่า การจัดการศึกษาที่เป็นหลักสูตรในระดับบัณฑิต มหาบัณฑิต ดุษฎีบัณฑิต ประกาศนียบัตรบัณฑิต

  **ข้อ ๔** การจัดการศึกษาแบบออนไลน์ เป็นการจัดการศึกษาผ่านเทคโนโลยีการสื่อสาร
แบบอิเล็กทรอนิกส์ ซึ่งแบ่งออกเป็นสองลักษณะ ดังนี้

 (๑) การเรียนเพื่อรู้ ได้แก่ การเรียนที่มีวัตถุประสงค์หลักเพื่อพัฒนาทักษะ และความรู้เพิ่มเติม
โดยไม่มีการประเมินผลการเรียนและไม่มีการสะสมหน่วยกิต

 (๒) การเรียนเพื่อสะสมหน่วยกิต ได้แก่ การเรียนเพื่อพัฒนาทักษะ และความรู้เพิ่มเติม
ที่มีการประเมินผลการเรียนและได้รับประกาศนียบัตรเป็นรายวิชา หรือกลุ่มวิชา โดยหน่วยกิตที่ได้รับ
สามารถสะสมเพื่อการศึกษาต่อในหลักสูตรของมหาวิทยาลัยตามหลักเกณฑ์ที่กำนดไว้ในข้อบังคับ
ว่าด้วยการศึกษาของมหาวิทยาลัยและตามข้อกำหนดของหลักสูตร

 **ข้อ ๕** ให้สภามหาวิทยาลัยแต่งตั้งคณะกรรมการบริหารการศึกษาแบบออนไลน์
โดยมีองค์ประกอบ ดังต่อไปนี้

 (๑) รองอธิการบดีที่ได้รับมอบหมายให้รับผิดชอบดูแลงานด้านวิชาการ เป็นประธาน

 (๒) คณบดีที่ได้รับการเสนอชื่อจากที่ประชุมคณะกรรมการบริหารมหาวิทยาลัย จำนวน ๔ คน จากกลุ่มสาขาวิชาสังคมศาสตร์ มนุษยศาสตร์ วิทยาศาสตร์และเทคโนโลยี วิทยาศาสตร์สุขภาพ
สาขาวิชาละ ๑ คน เป็นกรรมการ

 (๓) ผู้ทรงคุณวุฒิที่สภามหาวิทยาลัยพิจารณาแต่งตั้งจากการเสนอชื่อของอธิการบดี
จำนวนไม่เกิน ๒ คน เป็นกรรมการ

 (๔) รองอธิการบดีที่ได้รับมอหบหมายให้รับผิดชอบดูแลงานเทคโนโลยีสารสนเทศ
ของมหาวิทยาลัย เป็นกรรมการ

 ให้ผู้อำนวยการกองบริหารงานวิชาการ เป็นกรรมการและเลขานุการ

  **ข้อ ๖** ให้กรรมการตาม ข้อ ๕ (๒) และ (๓) มีวาระการดำรงตำแหน่งคราวละสองปี

 นอกจากการพ้นจากตำแหน่งตามวาระ กรรมการตามข้อ ๕ (๒) พ้นจากตำแหน่งเมื่อพ้นจากการเป็นคณบดี

 นอกจากการพ้นจากตำแหน่งตามวาระ กรรมการตามข้อ ๕ (๓) พ้นจากตำแหน่งเมื่อ

 (๑) ตาย

 (๒) ลาออก

 (๓) เป็นคนไร้ความสามารถหรือเสมือนไร้ความสามารถ

 (๔) เป็นคนล้มละลาย

 (๕) ถูกจำคุกโดยคำพิพากษาถึงที่สุดให้จำคุก

 (๖) สภามหาวิทยาลัยมีมติให้พ้นจากตำแหน่ง

  **ข้อ ๗** ในกรณีที่กรรมการว่างลงไม่ว่าด้วยเหตุใดและยังไม่มีการดำเนินการแต่งตั้ง
แทนตำแหน่งที่ว่างให้คณะกรรมการประกอบด้วยกรรมการเท่าที่มีอยู่

 **ข้อ ๘** ในกรณีที่กรรมการพ้นจากตำแหน่งก่อนหมดวาระ ให้ดำเนินการแต่งตั้งกรรมการ
สืบแทน เว้นแต่ในกรณีวาระของกรรมการเหลืออยู่ไม่ถึงหกสิบวันจะไม่ดำเนินการแต่งตั้งสืบแทนก็ได้

 ในกรณีที่กรรมการพ้นจากตำแหน่งก่อนหมดวาระและได้มีการดำเนินการแต่งตั้งกรรมการแทนแล้ว ให้ผู้นั้นอยู่ในตำแหน่งเท่ากับวาระที่เหลืออยู่ของผู้ที่ตนแทน

 **ข้อ ๙** ให้คณะกรรมการบริหารการศึกษาแบบออนไลน์มีอำนาจหน้าที่ ดังต่อไปนี้

 (๑) จัดทำนโยบายและหลักเกณฑ์การจัดการศึกษาแบบออนไลน์เสนอต่อคณะกรรมการนโยบายวิชาการเพื่อพิจารณากำหนดนโยบายและหลักเกณฑ์การจัดการศึกษาแบบออนไลน์
ของมหาวิทยาลัย

 (๒) กำกับดูแลการจัดการศึกษาแบบออนไลน์ของมหาวิทยาลัยและของคณะให้เป็นไปตามข้อบังคับที่เกี่ยวข้อง

 (๓) ส่งเสริมให้คณะจัดการศึกษาโครงการจัดการศึกษาแบบออนไลน์ระดับคณะ

 (๔) เสนอแนะต่ออธิการบดีให้นำหลักสูตรของมหาวิทยาลัยมาจัดการศึกษาโครงการ
จัดการศึกษาแบบออนไลน์ระดับมหาวิทยาลัย

 (๕) บริหารจัดการโครงการจัดการศึกษาแบบออนไลน์ระดับมหาวิทยาลัย
ตามที่ได้รับมอบหมายจากคณะกรรมการนโยบายวิชาการและสภามหาวิทยาลัย ตามหลักเกณฑ์ วิธีการ
และเงื่อนไขของข้อบังคับนี้และข้อบังคับว่าด้วยการจัดการศึกษาที่เกี่ยวข้องของมหาวิทยาลัย

 (๖) กลั่นกรองข้อตกลงการจัดการศึกษาแบบออนไลน์ร่วมกับสถาบันอุดมศึกษา
หรือหน่วยงานอื่น

 (๗) ดำเนินการอื่น ๆ ที่เกี่ยวข้องกับการจัดการศึกษาแบบออนไลน์ตามที่สภามหาวิทยาลัยคณะกรรมการนโยบายวิชาการ หรืออธิการบดีมอบหมาย

 ให้คณะกรรมการบริหารการศึกษาแบบออนไลน์รายงานผลการดำเนินงานต่อคณะกรรมการ นโยบายวิชาการทุกสามเดือน

  **ข้อ ๑๐** หลักเกณฑ์และวิธีการจัดการเรียนการสอน การประเมินผลและการวัดผล
ให้นำข้อบังคับมหาวิทยาลัยธรรมศาสตร์ว่าด้วยการศึกษาระดับปริญญาตรี และข้อบังคับมหาวิทยาลัย ธรรมศาสตร์ว่าด้วยการศึกษาระดับบัณฑิตศึกษา มาใช้บังคับโดยอนุโลม แต่ส่วนที่โดยสภาพเป็นเรื่องเฉพาะของการจัดการศึกษาแบบออนไลน์ คณะกรรมการบริหารการศึกษาแบบออนไลน์อาจกำหนดหลักเกณฑ์
และวิธีการเพิ่มเติมโดยเสนอต่ออธิการบดีโดยความเห็นชอบของคณะกรรมการนโยบายวิชาการ
เพื่อออกเป็นประกาศมหาวิทยาลัยได้

 **ข้อ ๑๑** การเทียบโอนรายวิชาและหน่วยกิตและการเทียบโอนความรู้เพื่อการศึกษา
ในหลักสูตรของมหาวิทยาลัย ให้เป็นไปตามที่กำหนดไว้ในข้อบังคับมหาวิทยาลัยธรรมศาสตร์ว่าด้วยการศึกษาระดับปริญญาตรี และข้อบังคับมหาวิทยาลัยธรรมศาสตร์ว่าด้วยการศึกษาแบบระดับบัณฑิตศึกษา

 **ข้อ ๑๒** การศึกษาแบบออนไลน์อาจดำเนินการร่วมกับสถาบันอุดมศึกษาทั้งที่เป็นของรัฐ
และเอกชน ส่วนราชการ หรือหน่วยงานอื่นของรัฐ และอาจดำเนินการโดยร่วมทุนกับเอกชน
เพื่อการจัดการศึกษาก็ได้

 หลักเกณฑ์และวิธีการร่วมทุนเพื่อจัดการศึกษาในระบบการศึกษาแบบออนไลน์กับเอกชน
ให้เป็นไปตามข้อบังคับมหาวิทยาลัยธรรมศาสตร์ว่าด้วยการร่วมทุนเพื่อประโยชน์แก่กิจการของมหาวิทยาลัย

 **ข้อ ๑๓** ค่าธรรมเนียมการศึกษาแบบออนไลน์ที่ทำร่วมกับสถาบันอุดมศึกษา ส่วนราชการ
หรือหน่วยงานอื่นของรัฐ ให้เป็นไปตามที่สภามหาวิทยาลัยพิจารณาให้ความเห็นชอบ โดยอธิการบดี
ทำเป็นประกาศมหาวิทยาลัย

 ค่าธรรมเนียมการศึกษาแบบออนไลน์ที่ร่วมทุนกับเอกชน ให้เป็นไปตามข้อบังคับมหาวิทยาลัย ธรรมศาสตร์ว่าด้วยการร่วมทุนเพื่อประโยชน์แก่กิจการของมหาวิทยาลัย

 **ข้อ ๑๔** การจัดการศึกษาแบบออนไลน์มีสองประเภท ดังต่อไปนี้

 (๑) การจัดการศึกษาแบบออนไลน์ระดับมหาวิทยาลัย

 (๒) การจัดการศึกษาแบบออนไลน์ระดับคณะ

 **ข้อ ๑๕** ให้คณะที่ประสงค์จะจัดทำโครงการจัดการศึกษาแบบออนไลน์ระดับคณะ
เสนอโครงการต่อคณะกรรมการบริหารการศึกษาแบบออนไลน์เพื่อพิจารณาให้ความเห็น

 ให้คณะกรรมการบริหารการศึกษาแบบออนไลน์เสนอโครงการจัดการศึกษาแบบออนไลน์
ระดับคณะพร้อมทั้งความเห็นต่อคณะกรรมการนโยบายวิชาการและสภามหาวิทยาลัยพิจารณาอนุมัติ
โดยมิชักช้า

 ในกรณีตามวรรคหนึ่ง หากคณะมความประสงค์ขอรับการสนับสนุนจากมหาวิทยาลัย
ให้แจ้งความประสงค์ดังกล่าวพร้อมกับโครงการต่อคณะกรรมการบริหารการศึกษาแบบออนไลน์

  **ข้อ ๑๖** ในกรณีที่คณะไม่ประสงค์จะจัดทำโครงการจัดการศึกษาแบบออนไลน์ระดับคณะ
ด้วยตนเองแต่ประสงค์ให้มหาวิทยาลัยดำเนินการแทน หรือในกรณีที่อธิการบดีเห็นสมควรนำหลักสูตร
ที่อยู่ในความรับผิดชอบหรือควรอยู่ในความรับผิดชอบของคณะใดคณะหนึ่งจัดการศึกษาแบบออนไลน์
ระดับมหาวิทยาลัย และคณะนั้นไม่ขัดข้อง ให้คณะหรืออธิการบดีแล้วแต่กรณี เสนอโครงการจัดการศึกษา
แบบออนไลน์ต่อคณะกรรมการบริหารการศึกษาแบบออนไลน์เพื่อให้ความเห็นและเสนอต่อคณะกรรมการนโยบายวิชาการและสภามหาวิทยาลัยเพื่อพิจารณาอนุมัติ ทั้งนี้ การดำเนินการจัดการศึกษาดังกล่าวจะต้องเป็นประโยชน์ต่อมหาวิทยาลัยหรือสังคม

 ให้คณะกรรมการบริหารการศึกษาแบบออนไลน์เป็นผู้ดำเนินการจัดการศึกษาและบริหารโครงการจัดการศึกษาแบบออนไลน์ที่ได้รับอนุมัติจากคณะกรรมการนโยบายวิชาการและสภามหาวิทยาลัย
ตามวรรคหนึ่ง

  **ข้อ ๑๗** การจัดการศึกษาแบบออนไลน์ระดับคณะหากกรณีเป็นหลักสูตรที่มีการเชื่อมโยง
หรือต้องเกี่ยวข้องสัมพันธ์กันในหลายคณะ ให้มหาวิทยาลัยคำนึงถึงความมีเอกภาพของรายวิชา
ตลอดจนการจัดสรรบทบาทหน้าที่ของแต่ละคณะเพื่อให้มีประสิทธิภาพด้วย

  **ข้อ ๑๘** ในกรณีที่อธิการบดีเห็นสมควรนำหลักสูตรที่อยู่ในความรับผิดชอบหรือควรอยู่
ในความรับผิดชอบของคณะใดคณะหนึ่งจัดการศึกษาแบบออนไลน์ระดับมหาวิทยาลัยและการดำเนินการ
จัดการศึกษาดังกล่าวจะเป็นประโยชน์ต่อมหาวิทยาลัยหรือสังคม แต่คณะไม่เห็นด้วย ให้คณะกรรมการบริหารการศึกษาแบบออนไลน์ทำความเห็นเสนอต่อคณะกรรมการนโยบายวิชาการเพื่อพิจารณาว่าควรจัดการศึกษา
หลักสูตรนั้นแบบออนไลน์หรือไม่

 หากคณะกรรมการนโยบายวิชาการพิจารณาเห็นควรให้จัดการศึกษาหลักสูตรนั้น
แบบออนไลน์ให้คณะพิจารณาว่าจะดำเนินการจัดการศึกษาแบบออนไลน์ระดับคณะด้วยตนเองหรือไม่
อีกครั้งหนึ่ง หากคณะไม่ประสงค์จะจัดการศึกษาแบบออนไลน์ด้วยตนเอง ให้คณะกรรมการบริหารการศึกษาแบบออนไลน์เป็นผู้ดำเนินการจัดการศึกษาและบริหารโครงการต่อไป

 **ข้อ ๑๙** ในโครงการจัดการศึกษาแบบออนไลน์ระดับมหาวิทยาลัย ให้ประธานคณะกรรมการบริหารการศึกษาแบบออนไลน์ทำหน้าที่เป็นคณบดี และคณะกรรมการบริหารการศึกษาแบบออนไลน์
ทำหน้าที่เป็นคณะกรรมการประจำคณะ ตามข้อบังคับมหาวิทยาลัยธรรมศาสตร์ว่าด้วยการจัดการศึกษา
แบบระดับปริญญาตรีและระดับบัณฑิตศึกษาตามแต่กรณี รวมถึงข้อบังคับ ระเบียบ หรือประกาศอื่นที่เกี่ยวข้อง

 **ข้อ ๒๐** ให้อธิการบดีเป็นผู้รักษาการตามข้อบังคับนี้ และให้มีอำนาจออกประกาศ
เพื่อกำหนดให้เป็นไปตามข้อบังคับนี้

**บทเฉพาะกาล**

 **ข้อ ๒๑**[[1]](#footnote-1) ให้สภามหาวิทยาลัยดำเนินการแต่งตั้งคณะกรรมการบริหารการศึกษาแบบออนไลน์ภายในเก้าสิบวันนับตั้งแต่วันที่ข้อบังคับนี้มีผลใช้บังคับ

 ให้คณะกรรมการกำกับดูแลการจัดการศึกษาแบบออนไลน์ที่สภามหาวิทยาลัยแต่งตั้ง
ก่อนวันที่ข้อบังคับนี้มีผลใช้บังคับ ปฏิบัติหน้าที่เป็นคณะกรรมการบริหารการศึกษาแบบออนไลน์
จนกว่าจะมีคำสั่งแต่งตั้งคณะกรรมการบริหารการศึกษาแบบออนไลน์ตามข้อบังคับนี้

 ประกาศ ณ วันที่ ๖ สิงหาคม พ.ศ. ๒๕๖๓

 (ศาสตราจารย์พิเศษ นรนิติ เศรษฐบุตร)

 นายกสภามหาวิทยาลัย

1. มาตรา ๒๑ แก้ไขเพิ่มเติมโดยข้อบังคับมหาวิทยาลัยธรรมศาสตร์ว่าด้วยการจัดการศึกษาแบบออนไลน์
(ฉบับที่ ๒) พ.ศ. ๒๕๖๓ [↑](#footnote-ref-1)